Det er nu sat et foreløbigt punktum i diskussionen om placeringen af neurorehabiliteringen i Region Nordjylland. Der har været uenighed om, hvorvidt genoptræning efter skader i hjernen skulle samles ét sted for at styrke fagligheden. Men mandag indgik politikerne den aftale at forsætte med at tilbyde genoptræning tre forskellige steder i landsdelen: Brønderslev, Thisted og Frederikshavn. Beslutningen strider dog mod dele af beslutningsgrundlaget i en faglig rapport. Her blev det anbefalet at samle enheden på ét sted eller så få matrikler som muligt samt i nybyggeri. TV2 Nord har derfor spurgt regionsrådsformand Ulla Astman (S), hvorfor der er truffet en beslutning, som går imod anbefalingerne om centralicering og opkvalificering af neurorehabilitering i regionen. - Vi har lagt vægt på, at vi skal sikre, at der fortsat er et højtspecialiceret niveau i vores genoptræning, men samtidig også lagt vægt på nærhed. At det også er en kvalitet i forløbet, hvor man er indlagt i længere tid hjemmefra, for det kan også have stor betydning, siger Ulla Astman (S). Valget af at bibeholde placeringen af de tre steder i Nordjylland betyder blandt andet, at de fysiske rammer i Brønderslev skal renoveres henover de næste par år for 30 millioner kroner. Det er regionsrådsformanden og gruppeformændene fra Socialdemokratiet, Venstre, Det Konservative Folkeparti og Dansk Folkeparti, som står bag anbefalingen. Det forventes, at den endelige beslutning bliver taget på regionsrådsmødet 24. november. Hør Regionsrådsformand Ulla Astman (S) fortælle om baggrunden for beslutningen:

Referat:
Der er nu politisk enighed i regionsrådet om, at den nordjyske neurorehabilitering skal forblive i Brønderslev, Frederikshavn og Thisted. Men det strider imod en anbefaling i en faglig rapport.